Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2019/C 419/11)

Europa-Kommissionen har godkendt denne ændring af mindre omfang i henhold til artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang kan findes i Kommissionens DOOR-database.

ENHEDSDOKUMENT

»MEL DE BARROSO«

EU-nr.: PDO-PT-0229-AM02 — 31.7.2019

BOB (X) BGB ( )

1. Betegnelse

»Mel de Barroso«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.4. Andre animalske produkter (æg, honning, forskellige mejeriprodukter undtagen smør m.m.)

3.2. Beskrivelse af produktet med betegnelsen i punkt 1

»Mel de Barroso« er en honning produceret af bien Apis mellifera iberiensis af nektar fra blomster, der indgår i den regionale honningydende flora, med følgende egenskaber:

— vandindhold: under 18 %

— reducerende sukker (fruktose, glukose): mere end 65 %

— aske: under 0,6 %

— uopløselige stoffer under 0,1 %

— farve: over 80 mm på Pfund-skalaen

— pollen fra lyngfamilien: dominerende, altid over 15 %

— pollen fra eukalyptus: under 5 %.

»Mel de Barroso« med et indhold af pollen fra lyngfamilien på over 35 % kan betegnes som »Mel de Urze« eller »Mel de Queiró«.

3.3. Foder (kun for produkter af animalsk oprindelse)

Det er forbudt at fodre bifamilier, der producerer »Mel de Barroso«, kunstigt, medmindre det er begrundet i obligatoriske sundheds- eller plantesundhedsforanstaltninger, naturkatastrofer eller ugunstige vejrforhold, som betyder, at biavlere har lov til at fodre familierne med en sirup bestående af vand og sukker og/eller honning.

3.4. Specifikke etaper af produktionen, som skal finde sted i det afgrænsede geografiske område

Produktion og udvinding.

3.5. Særlige regler for udskæring, rivning eller emballering osv. af det produkt, som betegnelsen henviser til

»Mel de Barroso« skal være emballeret med henblik på markedsføring. Den kan markedsføres i flydende form, krystalliseret eller i honningtavler (såfremt disse er helt tildækket med låg og ikke indeholder bikage med æg eller larver).

Honning med alvorlige fejl, bl.a. i tilfælde af faseadskillelse (udfældning af glukose) eller gæring, kan ikke markedsføres som »Mel de Barroso«.

3.6. Særlige regler for mærkning af det produkt, som betegnelsen henviser til

Følgende skal fremgå af emballagen til »Mel de Barroso«:

— en af følgende betegnelser: »MEL DE BARROSO — DENOMINAÇÃO DE ORIGEM PROTEGIDA« eller »MEL DE BARROSO« BOB

— eller betegnelsen »Mel de Urze« eller »Mel de Queiró«

— navnet på den enhed, der er ansvarlig for kontrollen.

4. Kort angivelse af det geografiske områdes afgrænsning

Kommunerne Boticas, Chaves, Montalegre et Vila Pouca de Aguiar og samt lokaliteterne Jou og Valongo de Milhais i kommunen Murça.

5. Tilknytning til det geografiske område

»Mel de Barroso« produceres i de højest beliggende områder i Barroso. Den fremstilles af bien Apis mellifera iberiensis, som er usædvanligt godt tilpasset til klimaet i regionen, ud fra vegetationen i området, som primært består af lyng (Erica spp.). Ud over Erica umbellata, som i området også går under betegnelsen »queiró«, kan også nævnes Erica cinerea, Erica arborea, Erica vagans, Erica ciliaris og Calluna vulgaris. Denne vegetation giver ikke alene meget gode betingelser for bifamilier, men også en mørk honning, der er meget populær, og som især er præget af den lyng, der er så karakteristisk for området.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://www.dgadr.gov.pt/images/docs/val/dop_igp_etg/Valor/doc/CE_Mel_Barroso.pdf

(1) EUT L 179 af 19.6.2014, s. 17.